OBH 7618/1997.
Az állampolgári jogok országgyűlési biztosa általános helyettesének jelentése
Ügyintéző: dr. Ágoston Zsuzsa

A vizsgálat megindítása
Panaszosok az állampolgári jogok országgyűlési biztosának segítségét kérték, mert az általuk lakott házból egy gondnokság alatt álló személy lakását egy összeférhetetlen családnak adta albérletbe a bérlő gondnoka. A lakás bérlője egy szociális otthon gondozottja, akinek - véleményük szerint - kára keletkezik azáltal, hogy lakását a bérlők nem tartják karban, ugyanakkor az okoz  sok konfliktust, hogy az albérlők rendkívüli módon elhanyagolták a lakás és az udvaron levő mellékhelyiségek tisztántartását, ami már közegészségügyi problémákhoz is vezethet.  A  beadványukban azt is sérelmezték,  hogy a bérlők gyermekei, akik intézetben nevelkednek a nyári szünetben szintén a lakásban tartózkodtak, ami által a helyzet még súlyosabbá vált. Panaszukban leírták, hogy már több hatóságtól kértek segítséget, de eredménytelenül. 
Az állampolgári jogok országgyűlési biztosáról szóló 1993. évi LIX. törvény 18. § -ban foglalt jogkörömben tájékoztatást, felvilágosítást kértem az ügyben illetékes Bp.IV. kerület gyámhivatalától.
A tényállás és a vizsgálat megállapításai
A panaszosok beadványából és a gyámhivataltól kapott  tájékoztatásból az derül ki, hogy a panaszosokkal közös udvarban levő lakás bérlője cselekvőképességet kizáró gondnokság alatt áll és 1994-től egy pszichiátriai betegek otthonában gondozott. A 31 m2 alapterületű komfort nélküli, igen rossz állapotban levő lakását gondnoka albérletbe-adásával hasznosított. Az albérlők rendkívül rossz körülmények között élnek, a férfi jövedelempótló támogatásban részesül, felesége részére - aki szintén cselekvőképességet kizáró gondnokság alatt áll - rendszeres szociális járadékot folyósítanak. Az albérleti szerződéshez a gyámhatóság és a polgármesteri hivatal lakásügyekkel foglalkozó osztálya is hozzájárult. A pszichiátriai otthonban élő gondnokolt havi 5000 Ft. albérleti díjat kap és a lakással kapcsolatos költségeket is az albérlők viselik, ugyanakkor megoldódott egy olyan család lakhatása, melynek egyik tagja szintén gondnokolt, tehát a róla való gondoskodásért bizonyos tekintetben  gondnoka felelős, aki tevékenységét a gyámhatóság felügyelete alatt végzi. 
Budapest IV. ker. Újpest Gyámhivatala környezettanulmányt készített a helyszínen. Tájékoztatásuk szerint a bérlők életvitele a körülményekhez képest rendezett, nem italoznak, nem hangoskodnak tétlen, közömbös emberek, a környezetükkel való kapcsolatuk minimális a ház lakóival különösebb konfliktusuk nincs. A  80 éves, felújításra szoruló épületben levő lakás karbantartására valóban nem fordítanak figyelmet. Gyermekeikkel, akik intézetben nevelkednek - 17,16, 14 évesek - nem törődnek, egyébként ebben a lakásban utoljára 1997-ben voltak a kiskorúak, a szülők kapcsolattartási jogukat az intézet területén gyakorolhatják.
A családdal foglalkozik a gyermekjóléti szolgálat, valamint a hivatásos gondnok. A hivatásos gondnok elmondta, hogy a panaszt megfogalmazó lakó szerette volna megszerezni a kérdéses lakást, ez is oka annak,  hogy az albérlőket ellenszenvvel fogadta.
Fentiek alapján megállapítottam, hogy a panaszban előadott sérelmek nem hozhatók összefüggésbe alkotmányos joggal, az ügyben eljáró szervek eljárása megfelelő volt, ezért az ügyet lezárom.

Budapest, 2000. április 14.

Dr. Polt Péter